Une buine e cunvinte sensibilitât dai mestris in cont ae impuartance de trasmission dai valôrs des lenghis e des culturis minoritariis e pues fâ cuintri ae scjarsetât o ae mancjance di contribûts; chest nol gjave che i politics a àn di fâ il lôr dovê, e clarementri ancje lis fameis.
TAMAU-CLEULIS_ I fruts che a fasin part de scuele primarie di Tamau-Cleulis a son 44 e a vegnin di Tamau, Cleulis, Paluce, Riu e Trep. La carateristiche di cheste scuele e je che si imparin dôs lenghis minoritariis: il furlan e il tamavês (di ducj i fruts, chest an dome dôs fameis a àn decidût di no aderî a nissune des dôs lenghis).
Di cuant che e je nassude la scuele (1978) lis mestris, anticipant la leç 482, a àn simpri puartât indevant ativitâts pe valorizazion, pe tutele e pe difusion des fevelis locâls. Cussì, tai agns a àn podût ancje meti adun il gjornalin scolastic, fâ aprofondiments sul ambient, sui mistîrs, sui tescj teatrâls, sui zûcs: imprescj didatics che a podin jessi doprâts di cui che al vûl svicinâsi e scuvierzi chestis piçulis realtâts di minorancis linguistichis.
«Intai agns – nus contis i mestris – la validitât di chescj intervents e je stade preseade des universitâts di Udin e di Viene e des agjenziis culturâls dal teritori che a colaborin in maniere ative cun cheste realtât».
La impuartance e il spessôr culturâl dai lavôrs fats a àn vût ricognossiments e premis ancje fûr Regjon. Di simpri, duncje, ogni mestri al jude, su la fonde des cognossincis e des competencis personâls, a realizâ chescj percors; di agns a son ativis colaborazions e condivisions cun diviersis realtâts scolastichis che a fasin part di comunitâts cun minorancis linguistichis, no dome regjonâls, ma ancje dal Venit.
In mert ae atuazion de leç 482, intune ricercje promovude dal Ministeri, i fruts di Tamau-Cleulis a àn dimostrât, ancje a distance di agns, di vê conservât e interiorizât il lavôr fat a scuele.
«I riordins de realtât scolastiche – a continuin i mestris – se no son fats intal rispiet dal teritori, dal sigûr a segnaressin in maniere negative il mantignî vivis lis iniziativis culturâls a tutele des nestris lenghis minoritariis, tignint cont de impuartance ancje dal lûc e dal contest indulà chei o sin daûr a lavorâ. Si podarès ancje justificâ le richieste di deroghe dal limit numeric previodût de riforme, sbassant il numar di fruts vuê indicât par ogni pluriclasse».
REALTÂT DI DARTE_ Si spostìn di pôcs chilometris e o lin a dâ un cuc a une altre realtât, vâl a dî chê di Darte. In cheste scuele, di furlan si ’nt fâs pôc. «A nivel culturâl – nus conte il mestri Mario Pustetto – si cîr di fâ cognossi ai fruts lis tradizions e ce che al è leât ae storie e ae gjeografie de Cjargne. Spes i fruts ju puartìn in gjite a scuvierzi lûcs che a son su pe puarte de scuele e che a son plens di storie. Ancje lis recitis a son altris ocasions par svicinâju as tradizions di un timp. Si cîr di insegnâ ancje a lei e a scrivi il cjargnel» Il mestri Mario al pense che al seti pardabon impuartant che il frut al sepi lei e scrivi il cjargnel te variante dal propri paîs. Ma tantis a son lis dificoltâts par lâ indenant: spes no ducj i mastris a son sensibii e disponibii a fâ chestis iniziativis e cun di plui si zonte il probleme de miserie, se no adiriture de mancjance, di contribûts.
Marta Vezzi
ATUALITÂT – La minorance linguistiche pe salvece de Scuele............
Une buine e cunvinte sensibilitât dai mestris in cont ae impuartance de trasmission dai valôrs des lenghis e des culturis minoritariis e pues fâ cuintri ae scjarsetât o ae mancjance di contribûts; chest nol gjave che i politics a àn di fâ il lôr dovê, e clarementri ancje lis fameis.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn fur_Latn fur_Latn